**YNVESTEARJE YN DE TAKOMST**

**Griener meitsje, ferbining sykje, wearde jaan**

**KOALYSJE-AKKOART GEMEENTE LJOUWERT 2022 - 2026**

**Wy ynvestearje yn de takomst.** Fan ús stêd en ús doarpen.Dat betsjut dat we de besteanswissichheid en kânsegelikens fan minsken fergrutsje. Soargje dat elk him nei fermogen ûntjaan kin. En dat nimmen oan de kant hoecht te stean.

Wolfeart en wolwêzen foar elkenien. Dat is ús brede ambysje foar in lokkich libben. Dêr wurkje we oan út heldere prinsipes wei. Wy stelle wolwêzen boppe wolfeart, it sosjale boppe it materiële, minsken boppe systemen en kwaliteit boppe kwantiteit.

Wy stypje minsken dy't efterbliuwe, dy't harsels net goed rêde kinne of dy't ûnfoldwaande meidwaan kinne. Wy fergrutsje de sosjale gearhing yn de mienskip en geane polarisaasje tsjin. Ynvestearje yn de takomst betsjut ek dat we de fitaliteit en oanlûkingskrêft fan stêd en doarpen fersterkje en soargje foar in grien en sûn leefklimaat foar minsken, bisten en planten. Dat we ús fysike leefomjouwing sa ynrjochtsje en ûnderhâlde dat we de kwaliteit fan libjen fan hjoeddeistige én takomstige generaasjes fergrutsje.

Dat dogge we út ús rol en mooglikheden wei. Dêrby sykje we aktyf de gearwurking mei ynwenners, ûndernimmers, ferienigingen, organisaasjes en inisjativen. Yn de stêd en yn de doarpen. Ynvestearje yn de takomst is op 't lêst in opdracht foar ús allegear.

As koälysje binne we tige motivearre om de kommende jierren by te dragen oan in leefber Ljouwert mei lokkige ynwenners.

Wy nûgje elkenien fan herte út om mei ús mei te tinken én te dwaan.

Hein de Haan

(PvdA)

Femke Molenaar

(GroenLinks)

Sikko Klaver

(Gemeentebelangen)

Abel Reitsma

(CDA)

Leeuwarden mei 2022

**Ynhâld**

[1. Dit is ús ambysje 4](#_Toc104813234)

[2. In griene, sûne en klimaatbestindige leefomjouwing 7](#_Toc104813235)

[3. In sterke mienskip mei kânsen foar elkenien 9](#_Toc104813236)

[4. Betelber wenje yn in sûne en feilige leefomjouwing 13](#_Toc104813237)

[5. Foaroprinnend yn kultuer en eveneminten 17](#_Toc104813238)

[6. In sirkulêre en konkurrearjende ekonomy 19](#_Toc104813239)

[7. Gearwurking en organisaasje 22](#_Toc104813240)

[Finansjele bylage 26](#_Toc104813241)

[Portefúljeferdieling kolleezje 2022-2026 30](#_Toc104813242)

# 1. Dit is ús ambysje

***De kommende jierren ynvestearje we yn de takomst fan Ljouwert. Wy fergrutsje de kwaliteit fan libjen fan ynwenners no, mar fiele ús krekt sa ferantwurdlik foar de takomstige generaasjes. Wy wolle de stêd en de doarpen goed efterlitte foar ús bern en bernsbern.*** ***Dêrby binne we ús der tige fan bewust dat we net op in eilân sitte. Ûntjouwingen fier fuort beynfloedzje ús mienskip tichtby. Sa binne we noch folop oan it bykommen fan de koroanakrisis en toane we ús mei it opheinen fan flechtlingen solidêr mei minsken yn need. Yn ús globale wrâld fan hjoed-de-dei bestiet der eins gjin fier-fan-myn-bêd-show mear. Dat jildt fansels ek foar grutte tema's as klimaatferoaring, ekonomy of digitalisearring. Ek dy klinke dan ek troch yn dit koälysje-akkoart.***

De kommende bestjoersperioade sette we yn op it fersterkjen fan de brede wolfeart. Dat is wolfeart dy't fierder giet as allinnich it materiële. Fansels, in goed ynkommen dat besteanswissichheid jout, is fan grut belang. Mar dat jildt ek foar bygelyks in dak boppe de holle, in goede sûnens, goed ûnderwiis, in sûn miljeu, in noflike leefomjouwing, sosjale ferbûnens tusken minsken, de mooglikheid om dysels te ûntploaien en feilichheid. Al datsoarte saken fine minsken fan wearde en mei-inoar meitsje se de kwaliteit fan ús bestean út. Brede wolfeart giet oer dat mei-inoar opspyljen fan wolfeart, wolwêzen én wolfielen.

**Perspektyf op better**

In soad minsken hawwe muoite om yn har libbensûnderhâld te foarsjen. Se hawwe te min ynkommen om fan rûn te kommen. Dat beheint harren om har te ûntjaan en mei te dwaan yn de mienskip. Wy lizze kontakt mei minsken dy't minder kâns hawwe op betelle wurk en jouwe harren de mooglikheid om op in leechdrompelige wize folweardich oan de mienskip mei te dwaan. Dêr ûntwikkelje we ekstra ynstruminten foar. Mei goed ûnderwiis en in passende soarchstruktuer fergrutsje we de kânsegelikens fan takomstige generaasjes. Op dy en oare wize fergrutsje we de besteanswissichheid en kânsegelikens en jouwe we minsken perspektyf op better.

**Elkenien thús**

Elkenien moat him thúsfiele kinne yn Ljouwert, sawol yn de stêd as yn de doarpen. Wy stypje frijwilligerswurk en aktiviteiten yn buerten en doarpen. Sa benutte we de krêft fan de mienskip en jouwe we in ympuls oan de ûnderlinge ferbûnens en mienskipssin. En wy hâlde de leefomjouwing feilich troch ûndermynjende kriminaliteit en oerlêst oan te pakken. Dêrby leit de fokus op previnsje.

**Kultuer as motor**

It jier fan de kulturele haadstêd hat bewiisd hoe wichtich kultuer is as motor foar groei en feroaring. Fansels as oanjager foar in fitale en oantreklike binnenstêd, mar kultuer is ek wichtich foar de sosjale koheezje yn de mienskip en biedt minsken mooglikheden har te uterjen, te ûntjaan en mei te dwaan. Dy brede ynset op kultuer geane we de kommende perioade mei troch en sille we fersterkje.

**Sûnens en sport**

Sûnens is in wichtige basis foar in lokkich en aktyf libben. Spitigernôch binne der grutte sûnensferskillen tusken minsken, faak bepaald troch opliedingsnivo, sosjaal-ekonomyske status of wenplak. Dy ferskillen wolle we lytser meitsje, it leafst sa ier mooglik yn ien syn libben. Dêrby sjogge we sport en bewegen as wichtich middel om sûnensefterstannen yn te rinnen.

**Betelber wenje yn leefbere wiken en doarpen**

De krisis op de wenningmerk is ek te fielen yn Ljouwert. Der binne te min (betelbere) wenningen beskikber foar groepen mei in soarchfraach, starters, senioaren en studinten. Dat set de leefberens yn in tal wiken sterk ûnder druk. Dus wolle we de kommende perioade noch mear betelbere wenningen bouwe yn Ljouwert en soargje foar in earlike ferdieling fan de besteande wenningfoarried. Benammen de Spoarsône biedt dêr mooglikheden foar. Wy bouwe duorsum binnen besteand gebiet en passend by it karakter en de skaal fan buerten en doarpen. Ek sette we nije ynstruminten yn om de leefberens yn wiken te fersterkjen.

**In griene en sûne leefomjouwing**

Om de brede wolfeart en it wolwêzen foar kommende generaasjes te garandearjen, wolle we ús gemeente flink griener en duorsumer meitsje. Wy binne ambisjeus, wis as it giet om tema's as klimaat en enerzjy, bioferskaat en sirkulêre ekonomy. Oanslutend by it Ryksbelied ferheegje we ús ynspanningen op dy mêden. Wy sette flink yn op enerzjybesparring en it ferleegjen fan de enerzjyrekken, foaral by ynwenners dy't te krijen hawwe mei enerzjy-earmoede. Wy bringe kennis en ynnovaasje byinoar en fersterkje yn 'e mande mei de kampussen en kennisynstellingen it akademysk klimaat. Ek fersterkje we de gearwurking mei de enerzjykoöperaasjes. Foar it duorsumer meitsjen fan wenningen en bedriuwen sette we enerzjycoaches yn. Wy meitsje de gemeente griener troch it plantsjen fan mear beammen. Wy sette fol yn op duorsume mobiliteit en wurkje oan feilige fytsrûtes tusken de doarpen en de stêd.

**Persoanlike en passende tsjinstferliening**

De mienskip feroaret. As oerheid feroarje we mei. Sa wolle we ús tsjinstferliening ferbetterje en fierder digitalisearje. Sa'n technologyske ûntwikkeling docht in grut berop op it oanpassingsfermogen fan minsken en bedriuwen. Dus stelle we de ynwenners ûnfermindere sintraal by alles wat we dogge en beweitsje de minsklike maat fan ús tsjinstferliening.

**Gearwurking en en demokratyske fernijing**

De gemeente kin maatskiplike opjeften en doelstellingen net op eigen manneboet realisearje. Wy moatte en wolle graach gearwurkje mei ynwenners, ûndernimmers, organisaasjes en oare oerheden. De gemeente hat yn dat fjild ferskate rollen, ôfhinklik fan de opjefte. Wy geane ferskate gearwurkingsrelaasjes oan. Ek eksperimintearje we mei demokratyske fernijing.

**Romte om te ynvestearjen yn de takomst**

Foar it earst sûnt jierren ha we finansjele romte. Ynsidintele middels reservearje we yn fûnsen. Dat jout ús mooglikheden om ynvestearringen te dwaan dy't fan belang binne foar takomstige generaasjes. De kommende bestjoersperioade hoege we nei alle gedachten ek net fierder te besunigjen. Foar de begruttingen 2023 en dêrnei komme we mei útstellen foar it besteegjen fan it beskikbere jild. Yn oanrin nei de begrutting 2025 meitsje we mei in 'midterm review' de finansjele tuskenbalâns op. It doel bliuwt om te soargjen foar in gemeente dy't finansjeel sûn is.

**Kieze en ôfwage**

Enerzjytransysje, klimaatadaptaasje, wentebou, in goede match tusken fraach en oanbod op de arbeidsmerk en de sirkulêre ekonomy. It binne mar in pear fan de grutte útdagingen dêr't wy de kommende perioade foar stean. Mei troch ús kar foar brede wolfeart krije we te meitsjen mei lestige en komplekse ôfwagingen tusken ferskate, faak útinoar rinnende belangen. Net alles kin oeral, net alles kin tagelyk, net alles kin op koarte termyn. It meitsjen fan in kar is needsaaklik. Wy wurkje de kommende perioade dêrom út fiif heldere útgongspunten wei[[1]](#footnote-1) dy't ús helpe by it ôfwagen en it kiezen. Dit is ús mjitlatte:

**Ús fiif útgongspunten foar de perioade 2022-2026**

1. Wy *meitsje griener* - wy dogge it emisjefrij, sirkulêr en adaptyf.
2. Wy *ferbine* - wy sykje de ferbining op tema's; ûnderwiis mei arbeidsmerk, kultuer mei maatskiplike opjeften, leefomjouwing mei sûnens, itensproduksje mei itenskonsumpsje.
3. Wy *jouwe wearde* - wy drage by oan leefberens en lok fan minsken.
4. Wy wurkje *tûk* - wy losse maatskiplike fraachstikken op mei ferantwurde gebrûk fan data en (nije) technology.
5. Wy wurkje *gear* - wy sykje gearwurking mei oerheden, mei de mienskip, mei bedriuwen en kennisynstellingen, mei de regio, mei it Ryk en mei Europa. Dêrby komme we ta de krekte ferdieling fan rollen en ferantwurdlikheden.

**Global goals**

Wy drage dus by oan brede wolfeart. Oan in leefomjouwing dy't ‘takomstbestindich' is foar generaasjes nei ús. Wy slute dêrby oan by de 17 ynternasjonale doelen dy't troch de Feriene Naasjes op dat mêd formulearre binne.[[2]](#footnote-2) Sy jouwe ús ynspiraasje en rjochting foar it finen fan de goede oplossingen foar ús lokale útdagingen. Alle haadstikken yn dit kolleezjeprogram ferbine we dêrom mei global goals. Se drage by oan de takomst fan ús gemeente én oan in bettere, grienere, sûnere en mear lykweardige wrâld.

# 2. In griene, sûne en klimaatbestindige leefomjouwing

***Enerzjytransysje, klimaatadaptaasje, bioferskaat en it groeiend tekoart oan grûnstoffen. It binne fraachstikken op wrâldskaal dy't ek foar ús gemeente fan belang binne. Want elkenien wol dochs skjinne lucht, skjin wetter, sûne natuer en grûn sûnder fergif? Wy wolle ús gemeente leefber hâlde foar hjoeddeistige en takomstige generaasjes en foldwaan oan (ynter)nasjonale klimaatôfspraken. Dêrom kieze we der de kommende perioade foar om op in oare wize om te gean mei grûnstoffen, enerzjy en ús leefomjouwing. Dêrby sette we sterk yn op enerzjybesparring en it griener meitsjen fan de gemeente. Dat dogge we ûnder oaren troch sels it goed foarbyld te jaan, kennis en ynnovaasje byinoar te bringen en te soargjen foar in kollektive oanpak wêr't dat nedich is.***

**Duorsume balâns tusken lânskip, natuer en lânbou**

Wy stribje nei in takomstbestindich itenssysteem sûnder negative effekten foar de kwaliteit fan lucht, grûn en wetter. De boaiemdelgong yn it feangreidegebiet freget bysûnder omtinken. De boaiemdelgong hat gefolgen foar fundearringen, gemeentlik kapitaalgoed, natuer, it wetterbehear en de CO2-útstjit.

Wy sette fol yn op mooglikheden om itenswissichheid en duorsumens te kombinearjen. Wy meitsje it de lânbousektor mooglik om de omslach te meitsjen nei duorsume en sirkulêre foarmen fan lânbou. Mei-inoar sykje we nei nije fertsjinnersmodellen. Dat dogge we as ûnderdiel fan yntegrale gebietsprosessen yn 'e mande mei de oanbelangjende agrariërs, grûneigeners, ynwenners en organisaasjes foar natuer en miljeu. Wy wurkje dêryn gear mei de Provinsje en Wetterskip Fryslân en slute oan by rinnende programma’s, lykas it Feangreideprogramma en de aksjeplannen ‘Friese Kleiweide’ en ‘Noordelijke Kleischil’.

**It werom bringen fan it bioferskaat**

Wy wolle de gemeente leefber hâlde foar minsken, bisten en planten. Dêrom ferbetterje we de kwaliteit fan wetter en grûn en bringe we it bioferskaat wer werom en fersterkje it. Dêrby giet it om sawol in gruttere soarterykdom as in fermindere kwetsberens fan populaasjes. Fia rinnende gebietsprosessen yn Baarderadeel en it Leechlân stypje we de foarming fan gruttere oanien sletten greidefûgelgebieten. Dat dogge we yn it ramt fan ‘Aanvalsplan Grutto’.

Grûn, wetter en bioferskaat nimme we as útgongspunt by it ynrjochtsjen en behearen fan de leefomjouwing. Wy sjogge ek nei de keppelkânsen by bygelyks de oanpak fan stikstof, duorsume enerzjy, gebietsûntwikkeling en wentebou. Doel is altyd griener meitsje en dêrtroch weromkommende natuer en mear bioferskaat. Dat alles pakke we op yn 'e mande mei de provinsje en oare gearwurkingspartners.

**Enerzjy en klimaat**

It klimaatfraachstik rekket elk. Yn line mei it kabinet wolle wy ús ynspanning op dat mêd ferheegje (60% reduksje fan CO2 yn 2030). Wy sette dêrby yn op in brede oanpak. Wy fokusje net allinnich op it enerzjyferbrûk fan húshâldens, mar ek op duorsume mobiliteit, skjinne yndustry en duorsum lângebrûk. Wy drage by oan de oerstap fan fossile brânstoffen nei skjinne en duorsume enerzjyboarnen, lykas wynenerzjy, sinne-enerzjy en geotermy. Dat dogge we yn 'e mande mei lokale enerzjykoöperaasjes. Sa kinne we gruttere stappen meitsje. Wêr't dat nedich is, pakke we as gemeente de rezjy. Bygelyks op plakken dêr't kollektiviteit nedich is om enerzjy foar elkenien betelber te hâlden. Wy geane fierder mei akwatermy en geotermy. Wy ûndersykje nije foarmen fan enerzjyopwekking en -opslach lykas it tapassen fan wetterstof.

**Enerzjybesparring en betelbere enerzjy**

Mei fergees enerzjyadvys foar elk wolle we der noed foar stean dat elkenien yn de gemeente duorsum libje kin. Wy sette dêrby stevich yn op enerzjybesparring, want besparre enerzjy hoege jo net op te wekken en te beteljen. Wy sette doelbewust enerzjycoaches yn om kânsen om te besparjen foar wenningen yn kaart te bringen. Ek biede se in pakket fan fergeze tsjinsten oan ornearre foar minsken dy't dat sels lestich betelje kinne. Tink oan siichstripen, ledlampen en it enerzjysunich ôfstellen fan de cv-tsjettel. Dat soarget foar in better klimaat en in legere enerzjyrekken.

**Klimaatbestindich en -adaptyf**

Ekstreem waar sil him aloan faker foardwaan. Om de effekten dêrfan op te heinen, sille we grutte dielen fan de gemeente klimaatbestindich meitsje. Dat betsjut dat we better taret binne op de gefolgen fan ekstreme hjitte, in soad delslach, drûchte en stoarmen. Sa sette we yn op mear wetterberging en op koelte troch mear grien. By gebietsûntwikkelingen is in klimaatbestindige ynrjochting ien fan de rânebetingsten. Sa soargje we derfoar dat it te ûntwikkeljen gebiet bydraacht oan it griener meitsjen en oan duorsum gebrûk.

**Griener meitsje troch beammen**

Ljouwert kleuret grien. De kommende jierren plantsje we in soad beammen foar in griene en sûne gemeente. Sa geane we klimaatferoaring tsjin, fergrutsje we it bioferskaat en soargje we foar in sûne en noflike leefomjouwing. Beammen soargje ommers foar it fêsthâlden fan wetter, foar skaad, ferkuolling en nêstgelegenheid. Dat dogge we yn de stêd, de doarpen en yn it bûtengebiet. Dêrby sykje we ek oansluting by de boskestrategy fan ûnder oaren de provinsje.

**Gearwurkje oan in duorsum Ljouwert**

Mei it programma Volhoudbaar wurkje we oan in duorsum Ljouwert. Wy leverje ús oandiel oan de klimaatdoelstellingen fan de Ryksoerheid. Dêr geane we de kommende perioade fol ambysje mei troch. Wy rjochtsje in gemeentlik fûns op foar klimaat, enerzjy en bioferskaat. Wy foarsjogge in wichtige rezjyrol foar de gemeente, mar rekkenje ek op jild fan de Ryksoerheid en fan Europa. Wy wurkje gear mei de kennisynstellingen en organisaasjes op it mêd fan enerzjy, wetterkwaliteit, grûn en iten. Ek de enerzjykoöperaasjes binne wichtige gearwurkingspartners.

**Mei de maatregels út dit haadstik drage we by oan de folgjende global goals:**

* 6: skjin wetter en sanitêre foarsjenningen foar elkenien
* 13: oanpak fan klimaatferoaring
* 14: beskermjen en duorsum gebrûk fan de oseanen en seeën
* 15: beskermjen en duorsum gebrûk fan ekosystemen, bosken en bioferskaat

# 3. In sterke mienskip mei kânsen foar elkenien

***De kommende fjouwer jier wolle we de besteanswissichheid fan minsken ferbetterje en de kânsegelikens fergrutsje. Troch minsken mear mooglikheden te bieden om har te ûntjaan en mei te dwaan. Wy sette ús yn foar in sterke sosjale basis yn wiken en doarpen, in feilige en sûne leefomjouwing en in noflike buert. Wy wurkje oan in krêftige mienskip fan minsken. Yn 'e mande mei ynwenners, bedriuwen, skoallen, soarchfersekerders en maatskiplike organisaasjes. Yn de stêd en yn de doarpen. Neist jild foar spesifike spearpunten komme we mei in fûns foar maatskiplike fernijing en previnsje. Ek foegje we struktureel ekstra jild ta oan de Ympuls Sosjale Ynvestearringen (ISI).***

**Fan bystân nei wurk**

By it fergrutsjen fan besteanswissichheid spilet wurk in wichtige rol. Wy wolle safolle mooglik minsken oan in baan helpe. It fergruttet de kâns om mei te dwaan en ûnderdiel te wêzen fan de mienskip. Wy sette yn op it trochbrekken fan fisieuze sirkels en it weinimmen fan beheiningen. Ús eigen ynset hâlde we ek tsjin it ljocht. Dogge we it goed of kin it better? Dy fraach stelle we fansels ek oan de minsken foar wa't we dit dogge.

De ôfrûne jierren binne foaral kânsrike minsken út de bystân útstreamd. Minsken mei minder kânsen op wurk krije dêrom no mear omtinken. Wy starte in pilot dêr't we likernôch 25 persoanen in basisbaan yn biede. Dat is sinfol wurk, as it mooglik is yn de eigen wyk of it eigen doarp, mei in folweardich ynkommen. Wy sille útsykje hoe't de Ljouwerter fariant fan de basisbaan derút komme kin te sjen. Dêrby behelje we ek it takomstplan fan Caparis. Ien fan de mooglikheden is it ynrjochtsjen fan in sosjale ûndernimming (wurktitel: ‘Buitenkans') dêr't ferskate doelgroepen nei fermogen yn meidogge en dy't de mooglikheid biedt om stapsgewiis troch te streamen nei in reguliere wurkomjouwing.

Útstream út de bystân giet faak stadichwei, earst mei in beheind tal oeren. Wy wolle minsken stimulearje om dy stap te setten en fine it wichtich dat wurkjen leannet. Dêrom ferheegje we de romte om by te fertsjinjen neist de bystânsútkearing nei 25% fan elke fertsjinne euro. Dat is it maksimale nivo dat wetlik tastien is.

In groep minsken slagget it spitigernôch net om út de bystân te kommen. Dy minsken litte we net yn de steek. Krektoarsom, wy sille de tsjinstferliening fan de gemeente ferbetterje. Sa jouwe minsken oan ferlet te hawwen fan persoanlik kontakt. Dêrom starte we in pilot om fia húsbesites mei dy groep kontakt te hâlden.

**Earmoede foarkomme**

Yn Ljouwert hat 1 op de 5 húshâldens in ynkommen leger as 125% fan it wetlik sosjaal minimum. Dat makket dat ek in soad bern yn earmoede opgroeie. Wy wolle tefoaren komme dat earmoede fan generaasje op generaasje oergiet. Oplieding en wurkgelegenheid. De oanpak fan skulden sille we ienfâldiger meitsje en earder oppakke. Sadat we skulden yntiids opmerke of, noch leaver, tefoaren komme foar't de mooglike finansjele problemen net mear oer te sjen binne. Mienskiplik mei ynwenners en partners sette we yn op oplossingen dêr't ynwenners werklik wat oan hawwe. Sa wolle we tefoaren komme dat ynwenners jierrenlang finzen sitte yn in fisieuze sirkel fan boetes en oprinnende rinten.

*Programma Ljouwert East*

**Mei-inoar wurkje oan leefberens**

Mei in spesjaal programma meitsje we de kommende tweintich jier mei fyftich partners yn de stêd Ljouwert East leefberder. Elk moat der noflik wenje kinne, mei in goed oplieding, in folweardich ynkommen en in goede sûnens. It programma is ûnderdiel fan de lanlike wykoanpak rjochte op sechtjin kwetsbere gebieten. De grutste opjefte is it trochbrekken fan earmoede fan generaasje op generaasje. Wy wolle tefoaren komme dat minsken skulden krije en dat jongerein yn de bystân komt. Om in trochbraak te forsearjen sille we by wize fan pilot de skulden fan 100 húshâldens folslein kwytskelle, sadat dy gjin beheining mear foarmje om mei te dwaan yn de mienskip. Wy nimme ek klimaatadaptive maatregels yn de iepenbiere romte en we ferduorsumje goed 1.600 partikuliere wenningen. Dêr draacht it Ryk € 20,5 miljoen oan by. De ûnderfiningen dy't we binnen it programma opdogge, wolle we ek yn oare parten fan de gemeente brûke.

**Opheinen fan flechtlingen**

Wy slute ús eagen net foar ûntjouwingen yn oare parten fan de wrâld. Ljouwert stiet iepen foar it opheinen fan flechtlingen en wy wolle ús oandiel leverje yn de opfang. Mei it COA wurkje we oan de fêstiging fan in permanint AZC.

**Kânsrike start foar ynboargerers**

Ynvestearje yn ynboargering en yntegraasje leannet. Statushâlders kinne in wêzentlike bydrage leverje op de krappe arbeidsmerk. Mei de ynfiering fan de nije Wet Ynboargering ûntstiet in groep fan ynboargerers dy't net ûnder de nije wet falle, mar ek net (langduerich) gebrûk meitsje kinne fan foarsjenningen fan de âlde wet. Wy soargje derfoar dat dy minsken dochs in kânsrike start yn ús mienskip meitsje kinne.

**Nije fisy op sûnens**

Sûnens is in wichtige pylder ûnder in lokkich en aktyf libben. Spitigernôch is in goede sûnens net foar elk fanselssprekkend. It opliedingsnivo of de wyk dêr't jo hikke en tein binne, is fan ynfloed op de libbensferwachting fan minsken. Wy wolle dêrom mear as no ynsette op it sa ier mooglik, al foar de berte, lytser meitsjen fan sûnensferskillen en sûnensefterstannen, it ferbetterjen fan de mentale sûnens, in sûne fysike leefomjouwing en fitaal âlder wurde. Dêrmei ferleegje we ek de druk op de sûnenssoarch. Wy ûntwikkelje in nije fisy op sûnens dêr't positive sûnens sintraal yn stiet. Dêrby leit de klam op de fearkrêft, eigen rezjy en it oanpassingsfermogen fan de mins en net op de beheiningen of de sykte sels. Wy wolle de húsdokterssoarch minimaal op it besteande nivo hâlde. Dêr sette we ús yn 'e mande mei de húsdokters foar yn. Ek wolle we mear gearwurkje mei de soarchfersekerder op it mêd fan previnsje.

**Sporte om de sûnens te befoarderjen**

Sport draacht by oan de positive sûnens fan ús ynwenners. We losse de knyppunten dy't ûntstean yn it gebrûk fan gemeentlike sportakkommodaasjes op. Ek geane we oan de slach mei nij sportbelied. Neist breedtesport krije ek topsport en in fisy op swimbaden dêr in plak yn. Wy hâlde de goede basisynfrastruktuer foar sportbeoefening op it hjoeddeistige nivo en meitsje dêrom struktureel mear jild frij foar ús opdracht oan bv SPORT.

Wy rjochtsje ús iepenbiere romte beweechfreonlik yn, bygelyks troch it Athletic Skills Model ta te passen.[[3]](#footnote-3) Ek wolle we yn Middelsee in nij sportkompleks realisearje. Mei ús partner bv SPORT geane we troch mei it ynsetten fan de buertsportcoaches om sporten en bewegen ûnder ús ynwenners te stimulearjen. Wy ûndersykje ek de mooglikheid om in grut ynternasjonaal sportevenemint nei Ljouwert te heljen.

**Kânsrike start**

Bern moatte har ûntwikkelje kinne yn goede sûnens en yn in feilige en stimulearjende omjouwing. Thús, op skoalle en yn de wyk. De kânsen dêrop binne net gelyk ferdield. Wy fine dat alle bern deselde mooglikheid op in goede start hawwe moatte. Mei it projekt Kânsrike Start biede we bern de earste 1.000 dagen fan har libben de bêst mooglike start en dêrmei in optimale kâns op in goede takomst.

**Kânsegelikens yn it ûnderwiis**

Wy fergrutsje ek de kânsegelikens troch ûnderwiisefterstannen by bern jonger as 12 jier tsjin te gean. Wy bouwe de IKC-ûntwikkeling fierder út. Troch ûnderwiis, previnsje en soarch mei-inoar te ferbinen, ûntstiet in stevige stipestruktuer foar bern yn it primêr ûnderwiis. Foar bern yn it fuortset ûnderwiis en it mbû lizze we it aksint op it heljen fan yn alle gefallen in startkwalifikaasje, it tefoaren kommen fan skulden as folwoeksene en it ferbetterjen fan 'e sûnens.

**Elkenien kin meidwaan**

Wy fine it wichtich dat elkenien meidwaan kin yn de mienskip, it leafst sa ticht mooglik yn de buert. Meidwaan jout doel oan it libben en hat in positive ynfloed op de mentale en fysike sûnens. Bist earm of ryk, siik of sûn, hast al of net wurk, bist leech oplaat of krekt heech oplaat: dy ferskillen meitsje foar in grut part út oftst oan de mienskip meidwaan kinst en wolst. Minsken dy't dat net op eigen krêft slagget, biede we stipe en perspektyf. Sa wolle we in pas om mei te dwaan ynfiere dy't folwoeksenen mei in bytsje jild by steat stelt om oan kulturele, sportive of sosjale aktiviteiten yn Ljouwert mei te dwaan. In fergelykbere foarsjenning is Sam& foar bern. Dêrneist helpt de ‘Voorzieningenwijzer’ minsken om mear en better gebrûk te meitsjen fan de foarsjenningen dy't der lokaal en lanlik binne.

**Gjin nije stelselwiziging**

Wy fine it wichtich dat ynwenners dy't no soarch krije, dy soarch ek hâlde kinne. De kommende kolleezjeperioade wolle we minsken dêrom de tiid jaan om te wennen oan de wizigingen dy't de ôfrûne jierren yn de soarch trochfierd binne. Wat ús oangiet dus gjin nije stelselwiziging, mar wol in fierdere ûntwikkeling en ferbettering fan gemeentlike foarsjenningen. Allinnich as it Ryk dat fan ús easket, passe we saken fûneminteel oan.

**Fersterkjen sosjale basis**

Wy steane foar in mienskip mei in sterke sosjale basis. Dêr't boargers ferantwurdlikheid yn nimme en nei-inoar fiele, foarinoar klearstean en inoar helpe. Ek de kommende perioade fersterkje we de sosjale netwurken fan boargers, bewenners en kliïnten. Bygelyks fia wykpanels, buertkeamers en wurk spesifyk rjochte op de wyk. De ynset fan frijwilligers is yn sa'n mienskip fan krúsjaal belang. Yn gearwurking mei ús partners sille we har dêr mear by stypje.

In goede en lykwichtige sprieding fan maatskiplik fêstgoed [[4]](#footnote-4) is fan belang foar in sterke, sosjale ynfrastruktuer. Wy besjogge oft we maatskiplik fêstgoed tafoegje moatte, bygelyks yn de Súdlannen of foar de útfiering fan de doarpsfisy Grou. Ek ynvestearje we de kommende jierren yn it ûnderhâld en duorsumer meitsjen fan gemeentlike gebouwen. Wy sille de kommende jierren trochgean buert-, wyk- en doarpshuzen dy't eigner binne fan harren akkommodaasjes, fia in subsydzjeregeling te kompensearjen foar de hegere OZB-lêsten as gefolch fan dat eigendom.

De kommende perioade hâlde we al ús ynspanningen foar de sosjale basisynfrastruktuer tsjin it ljocht. Dat dogge we yn 'e mande mei ús partners yn de sosjale basis en ûnderfiningssaakkundigen. Wy ûndersykje wat de sosjale basis nedich hat, hokker gemeentlike ynset it meast effektyf is en hoe't jo de minsken berikke dy't it it hurdste nedich hawwe.

**Mear omtinken foar ynklúzje**

Ferskaat is in krêft fan Ljouwert dy't we graach hâlde wolle. Dat skept ferplichtingen. De kommende perioade sille we bysûnder omtinken jaan oan ynklúzje. Wy wolle dat elkenien, hoe ferskillend we ek binne en mei hokker beheiningen en útdagingen we ek kampe, folweardich ûnderdiel wêze kin en mei fan de Ljouwerter mienskip. Dêrmei is ynklúzje in wichtige karstien by alle útdagingen dêr't we as mienskip en gemeente foar steane. Oan de iene kant sille we ynvestearje moatte yn de ûntploaiïng fan it yndividu en oan de oare kant soargje moatte foar de goede rânebetingsten sadat elkenien ek wier meidwaan kin en him akseptearre fielt. Dat dogge we oan 'e hân fan ús Lokale Ynklúzje-aginda dy't we fierder útwurkje en útfiere. Ek besteegje we bysûnder omtinken oan leechgeletterdheid, bygelyks troch kommunikaasje fan de gemeente begrypliker te meitsjen.

**Mei de maatregels út dit haadstik drage we by oan de folgjende global goals:**

* 1: ein oan earmoede
* 2: ein oan honger, soargen foar itenswissichheid en duorsume lânbou
* 3: sûnenssoarch foar elkenien
* 4: ynklusyf, lykweardich en goed ûnderwiis foar elkenien
* 5: gelikense rjochten foar manlju en froulju en empowerment fan froulju en famkes
* 10: it ferminderjen fan ûngelikensens binnen en tusken lannen

# 4. Betelber wenjen yn in sûne en feilige leefomjouwing

***Wenjen is as earste libbensferlet wichtich foar de besteanswissichheid fan minsken. Wy wolle elkenien in goede en betelbere wenning yn in sûne en feilige leefomjouwing biede kinne. Mei in fariearre oanbod fan keap- en hierwenten wolle we tefoaren komme dat besteande en nije wiken de takomstige efterstânswiken wurde. Polarisearring en it ferhurdzjen en rûger wurden fan de mienskip drage by oan gefoelens fan ûnfeilichheid en oarsom. Kriminaliteit en oerlêst gripe fuortdaliks yn op de kwaliteit fan libjen. Minsken sjogge hieltyd faker nei de gemeente as oplosser fan problemen. Tagelyk is it fertrouwen yn de oanpak fan de gemeente ôfnommen. Al dy ûntjouwingen stelle hieltyd hegere easken oan it bestjoerlik en juridysk hanneljen fan de gemeente.***

**In passende wenning foar elkenien**

De Ljouwerter befolking groeit stadichoan troch. Dat komt benammen troch binnenlânske migraasje en de komst fan ynternasjonale studinten en statushâlders. Wy monitoarje geregeld de fraach nei wenningen en passe ús bouprogramma dêrop oan as dat nedich is. Krekt as yn de rest fan Nederlân hawwe we in flinke wentebou-opjefte. Yn Ljouwert moatte we foar 2030 yn alle gefallen 5.800 wenningen bybouwe. Dêr boppe-op kin Ljouwert in ekstra bydrage leverje oan de nasjonale bou-opjefte. Útgongspunt dêrby is dat de ekonomyske posysje fan it Noardlik lânsdiel fersterke wurdt, ynklusyf in flugge spoarferbining en ynvestearringen yn de ekonomyske struktuer. Dêrfoar wurkje we yn 'e mande mei ynwenners it Deltaplan út. De beskikbere grûn is krap. Dat jildt ek foar grûnstoffen en de kapasiteit fan it enerzjynetwurk. Ek de stikstofkrisis is in komplisearjende faktor. Wy wolle twatredde fan de wentebou-opjefte oant 2030 binnen besteand beboud gebiet realisearje. Dêrom stelle we in nije strategy fêst dêr't it gauwer realisearjen fan ambysjes en it fergrutsjen fan de omjouwingskwaliteit hân yn hân by gean. Dêrby hawwe we omtinken foar de bou fan ekstra sosjale hierwenningen, ekstra studintehúsfêsting en ekstra wenningen yn doarpen. Nije binnenstedske miljeus meitsje groei mooglik, meitsje de stêd mear divers en fersterkje de oanlûkingskrêft en regionale posysje.

Wy wolle in gemeente wêze dy't net ferdield is en dêr't elk him thúsfielt. Dêrom biede we yn ús wiken en doarpen in fariearre wenningoanbod foar ferskate leeftiden en ynkommensgroepen. Wy fine in goede wenning foar elkenien wichtich, mar dy moat ek betelber en enerzjysunich wêze. Sa hâlde lege ynkommens ek budzjet oer foar bygelyks iten, klean, sport en kultuer. Dêrom wolle we dat 30% fan it folsleine nijbouprogramma bestiet út sosjale hierwenningen. Mei wenteboukoöperaasjes en -ûntwikkelders meitsje we dêr ôfspraken oer.

Wenningsykjenden meie it net langer ôflizze tsjin belizzers. Dêrom wolle we yn beskate wiken en/of doarpen in selswenningsplicht. Dêrmei krijt elk, ek de kwetsbere doelgroepen en âlderen, in earlike kâns op in passende wenning. Yn in húsfêstingsferoardering wolle we wêr't dat nedich is partikuliere ferhier, wenningtawizing en in ferbod op twadde wenningbesit regelje.

**Bouwe foar de takomst**

De Omjouwingsfisy foarmet it ramt foar gebietsûntwikkeling en stedske fernijing. Wy ynvestearje flink yn de romtlike ûntwikkeling fan ús stêd en ús doarpen. Wy finansierje dat ûnder oaren út it op te rjochtsjen fûns foar strategyske ûntwikkeling en ynnovaasje. Grutte projekten lykas Spoordok (dêr't ek de Harlingertrekweg, Tesselschadestraat en it WTC-gebiet ta hearre), Nieuw Oud Oost, de binnenstêd en Súdlannen/Middelsee fergrutsje de romtlike kwaliteit. Ek by de gebietsûntwikkelingen yn doarpen, lykas by it Steenslân yn Stiens of de eardere skoallokaasje yn Hilaard, stribje we nei hege kwaliteit mei tafoege wearde foar it doarp.

Wy ferkenne de mooglikheid om benammen op nije, relatyf lytsskalige lokaasjes wenningen ta te foegjen. Fierder wolle we wurk meitsje fan nije binnenstedske ûntwikkeling. Bygelyks troch leechsteand fêstgoed te transformearjen en net brûkte plakken te ûntwikkeljen. Ek foar ûntwikkelingen yn de doarpen jildt dat gjin inkeld doarp op slot stiet en dat ynwreidzjen de foarkar kriget boppe útwreidzjen.

Enerzjy en klimaat krije mei klam in plak by gebietsûntwikkelingen. Biobased bouwen is dêrby it útgongspunt. Wy wolle dat yn 2030 sirkulêr bouwen de noarm is foar alle nije gebouwen. As gemeente jeie we de dêrfoar nedige ynnovaasje oan troch yn ús útfragen foar nije romtlike ûntwikkelingen konkrete doelstellingen op it mêd fan sirkulariteit op te nimmen. Yn 'e mande mei it team fan Ryksadviseurs wurkje we boppedat oan in priisfraach foar biobased en sirkulêr bouwen yn Ljouwert. Dêrmei jouwe we ús dielname oan de City Deal Circulair en Konseptueel Bouwen konkreet ynfolling.

Yn 'e mande mei de provinsje Fryslân en mei it ûnderwiis geane we oan de slach mei ûntwerpend ûndersyk. Mei dy ynnovative ûndersyksoanpak tinke we mei-inoar nei oer oplossingen foar lokale, mar ek regionale romtlike útdagingen.

Ek stelle we in gemeentlike Stedsboumaster oan. Sa fersterkje we de strategyske tinkkrêft op it mêd fan gemeentlike gebietsûntwikkeling.

**Hounspolder – De Hem**

Wy geane troch mei de ûntwikkeling fan de Súdlannen. Dêrby hawwe we ekstra omtinken foar de beskerming fan greidefûgels (sjoch ek haadstik 2). Binnen de fêststelde stêdeboukundige plannen fergrutsje we de buffersône tusken De Hem en de Hounspolder en passe de bebouwing dêrop oan. Foarútrinnend op it takomstige byldkwaliteitsplan sjogge we hokker type wenningen oan de eastlike râne fan De Hem dêr noch in ekstra bydrage oan leverje kinne. Fan it gebiet De Waard meitsje we in nij greidefûgelgebiet. Dat gebiet is gâns grutter as de Hounspolder. By de ynrjochting fan dat gebiet soargje we derfoar dat de natuerlike fijannen fan de greidefûgel ('predatoaren') gjin tagong krije.

**Kapitaalgoed op oarder**

Wy sette de kommende jierren flink yn op it op oarder bringen en hâlden fan de tûzenen kapitaalsaken dêr't we ferantwurdlik foar binne. Tink dêrby oan wegen, fytspaden, brêgen, ferljochting, grien, boarterstunen, kaden en wetter. Wy jouwe prioriteit oan ûnderhâld, behear en ferfanging. Dêrby meitsje we mearjierrige ôfwagings. Wy sjogge aloan faker nei it funksjonearjen fan in gebiet as gehiel. Dêrby hâlde we rekken mei de technyske easken foar yndividuele objekten. De feilichheid fan de leefomjouwing mei fansels nea oan de oarder komme. By it ûnderhâld wolle we safolle mooglik gebrûk meitsje fan sirkulêre materialen. Ek besteegje we omtinken oan it fergrutsjen fan de natuerwearden en it fersterkjen fan it bioferskaat. In soad kapitaalsaken binne sa'n 60 oant 40 jier ferlyn oanlein en dy moatte we de kommende tiid mooglik ferfange. Yn de kommende kolleezjeperioade stelle we fêst hokker ferfangingen ûnûntkomber binne. Dêrby sjogge we kritysk nei de technyske libbensdoer fan ús kapitaalsaken. Ferfanging útstelle troch tûk ûnderhâld hat ús foarkar.

**Bestriding ynvasive soarten**

De groei fan in tal min te bestriden ynvasive planten en bisten is in tanimmend probleem. Wy wolle de oanwêzigens fan ynvasive soarten, lykas de beareklau en de Japanske readskonk behearsber hâlde en as it mooglik is stadich weromkringe. Dat dogge we yn ôfstimming mei buorgemeenten en terreinbehearders.

**Weromkringen swerfôffal**

Mei opkreasteams, doelrjochte aksjes, kommunikaasje en de ynset fan technology geane we ek de kommende jierren troch mei it weromkringen fan swerfôffal. It is ûnwis oft de ferpakkingsyndustry de kommende jierren aktyf bydrage sil oan de oanpak fan swerfôffal.

**Meanbelied en ûnkrûdbestriding**

It grien yn de gemeente bestiet foar in grut part út gers. Dat gers meane we. Ferheegjen fan it bioferskaat en it werombringen fan natuerwearden freget mooglik om oanpassingen yn it meanbelied. Dat sille we ûndersykje. Útgongspunt is in meanbelied dat goed útfierber is en mei maatwurk wêr nedich. Natuerlik gers kinne we nammentlik oars meane as in boarterstún. Ek yntinsivearje we ûnkrûdbestriding op ferhurdingen. Sa ferbetterje we de útstrieling fan wiken en doarpen.

**Ûndermining**

Ûndermining is in groeiend probleem dat ús mienskip bedriget. De oanpak dêrfan freget hieltyd mear omtinken. Tink oan de oanpak fan drugskriminaliteit, bedriging of strjityntimidaasje. Datsoarte kriminaliteit en oerlêst is fan ynfloed op it feilichheidsgefoel fan ynwenners en taast de fûneminten fan de rjochtssteat oan.

**Previnsje yn feilichheidsbelied**

Wy wolle dat previnsje in folweardich ûnderdiel is fan it feilichheidsbelied. Mei projekten en programma’s, bygelyks op it mêd fan jeugdkriminaliteit, ûndermining en cybersecurity, wolle we problemen oanpakke en slimmer tefoaren komme. Feilichheidsbelied freget om in goede gearwurking mei lokale en regionale partners op dat mêd. De kommende perioade ynvestearje we yn ekstra kapasiteit foar feilichheid. Yn de nij op te stellen Ramtnota Feilichheid wurkje we dat út. Ek evaluearje we it prostitúsjebelied. Dêrneist geane we fierder mei de oanpak foar minsken dy't gauris belutsen binne by it fersteuren fan de iepenbiere oarder. Ek dêrby is omtinken foar it bieden fan kânsen en perspektyf.

Út it lanlike programma 'Preventie met Gezag' is jild beskikber foar in oanpak dy't spesifyk rjochte is op jongeren yn in wyk. Troch yn te setten op bewustwurding en striidberens én it bieden fan oare perspektiven, kinne we tefoaren komme dat jongeren tajouwe oan in karriêre yn de kriminaliteit. Wy sille in plan fan oanpak opstelle. Dêrby leit de fokus op Ljouwert East.

**Hanthavenjen iepenbiere feilichheid**

Wy wolle ús ynwenners en besikers in leefbere en feilige omjouwing biede. Hanthaveners hawwe dêr in wichtige rol yn, tink oan parkearkontrôles, by demonstraasjes, eveneminten of heftige ynsidinten. De lêste jierren krije se yn har wurk te meitsjen mei de gefolgen fan polarisaasje en maatskiplike ûnrêst. Se ferrjochtsje aloan mear en hieltyd kompleksere taken. Dat freget noch mear ôfstimming mei ûnderskate partners. De tanommen fraach nei ynset bringe we mear yn lykwicht mei de dêrfoar beskikbere kapasiteit. Foarútrinnend op de evaluaasje fan de Ramtnota Hanthavening ynvestearje we yn ekstra kapasiteit. Foarearst earst op ynsidintele basis. De evaluaasje, dy't it brede terrein fan hanthavening (iepenbiere feilichheid, mar ek lûdsoerlêst, bou- en brânfeilichheid) omfettet, kin noch wer liede ta it opnij oerwagen fan de ynset fan middels.

**Mei de maatregels út dit haadstik drage we by oan de folgjende global goals:**

* 7: tagong ta betelbere en duorsume enerzjy foar elkenien
* 10: it ferminderjen fan ûngelikensens binnen en tusken lannen
* 11: meitsje stêden en doarpen ynklusyf, feilich, fearkrêftich en duorsum
* 16: it befoarderjen fan feilichheid, publike tsjinsten en rjocht foar elkenien

# 5. Foaroprinnend yn kultuer en eveneminten

***Kultuer hat in wichtige sosjaal-maatskiplike mearwearde. Troch by te dragen oan wolwêzen en ûntwikkeling fan jong en âld. Troch ferskate befolkingsgroepen mei-inoar yn kontakt te bringen. Troch grutte maatskiplike útdagingen sichtber en besprekber te meitsjen. En dêrfoar kreative oplossingen te betinken. Dêrneist hat kultuer in ekonomyske funksje. It makket de gemeente oantreklik foar toeristen, ynwenners, studinten en kultuermakkers. Mei in foaroprinnend oanbod fan kultuer en eveneminten set Ljouwert him regionaal, nasjonaal en ynternasjonaal op 'e kaart. Yn 2022 mei it 100 dagen duorjende kultureel programma Arcadia, it ferfolch fan Kulturele Haadstêd. Ek by de folgjende edysje yn 2025 binne wy ien fan de haadpartners.***

**Kultuerfisy 2021-2028**

As Ljouwert wolle we ien fan de foaroprinnende stêden fan Nederlân wêze. Ús ûnderskiede mei in kultureel oanbod dat regionaal, nasjonaal en ynternasjonaal opfalt. Dêrfoar is mear nedich as it hjoeddeistige ambysjenivo. Dêrom meitsje we ekstra jild frij foar kultuer om de ambysjes út ús Kultuerfisy 2021 – 2028 realisearje te kinnen. Neist in sûne basis (kulturele basisynfrastruktuer op oarder), meitsje we ek romte foar (jonge) makkers, foar inisjativen dy't bydrage oan in ynklusive mienskip (meidwaan), foar kwalitatyf heechsteande produksjes dêr't talintûntwikkeling in rol yn spilet en foar grutte publykseveneminten (yn gearhing mei Arcadia). Wy nimme finansjele knyppunten wei by kulturele ynstellingen (dbieb en De Harmonie). Mei in spesjaal budzjet foar jonge makkers stimulearje we boppedat nije, kânsrike inisjativen dy't ús ek lanlik en ynternasjonaal op 'e kaart sette kinne. Sy binne fan krúsjaal belang foar ynnovaasje, eksperimint en opfallende artistike produksjes.

**Kultuer as motor foar maatskiplike feroaring**

Kultuer hat ek in wichtige maatskiplike funksje troch by te dragen oan bygelyks moeting, deibesteging, ynklúzje, bestriding fan leechgeletterdheid en fitaal âlder wurde. Wy wolle kultuer noch faker ynsette om op in fernijende wize maatskiplike fraachstikken op de aginda te setten en te besprekken mei ús ynwenners. Wy finansierje dat ûnder oaren út it op te rjochtsjen fûns foar maatskiplike fernijing, previnsje, sport en kultuer.

**Kultueredukaasje en talintûntwikkeling**

Kultuer draacht dêrneist by oan in goede ûntwikkeling fan bern en jongerein. Wy wreidzje dêrom ús ynset op kultueredukaasje út nei it fuortset ûnderwiis en de foarskoalske edukaasje, lykas de berne-opfang. Wy stimulearje talintûntwikkeling troch jeugdopliedingen goed foarm te jaan.

**Kultuer as sosjaal bynmiddel**

Kultuer is in sosjaal bynmiddel en soarget foar sosjale koheezje yn wiken en doarpen. Wy wolle dat elkenien yn oanrekking komme kin mei keunst en kultuer. Sa drage we by oan in ynklusive mienskip. Wy soargje foar mear kultuer yn wiken en doarpen wêrby't de Fryske eigenheid en kultuer in promininte rol krije. Bygelyks troch it stimulearjen fan amateurkeunst en muzykkorpsen.

**Frysk en Liwwadders**

Wy koesterje de meartaligens yn ús gemeente. Dat unike skaaimerk wolle we mear sichtber meitsje, bygelyks troch it sterker te ferbinen mei Ljouwert UNESCO City of Literature dat him ynset foar in bloeiend en meartalich literêr klimaat. Ek dêr wolle we de kommende perioade ekstra yn ynvestearje. Wy stelle ek wer in stedsdichter oan. As haadstêd fan Fryslân wolle we it Frysk útdrage, mar ek it Liwwarders. Wy hawwe omtinken foar it behâld fan dy taal en it brûken dêrfan. De gemeente stimulearret it brûken fan de eigen taal. Wy sille in Wike fan de Fryske en Ljouwerter Kultuer organisearje. Wy meitsje dêrfoar, mei de partners, jild frij.

**Eveneminten**

Ljouwert hat besikers in soad te bieden. De ôfrûne jierren is dêrom ynset op kultuer, toerisme, eveneminten en marketing. Dat wolle we de kommende jierren fierder útbouwe, mar wol op in duorsume wize. Wy soargje foar in kwalitatyf goed oanbod fan kultuer en eveneminten. Eveneminten binne wichtich foar in libbene stêd. Mar dy eveneminten moatte wol rekkenje kinne op draachflak fan ynwenners. Boppedat moat it yn balâns wêze mei de besteande kulturele (basis)ynfrastruktuer. Mei attinte tsjinstferliening en goede fasiliteiten spylje we adekwaat yn op fragen en inisjativen út de mienskip. Neist de gruttere publykseveneminten wolle we de kommende jierren mei klam romte biede oan eveneminten dy't relatyf in bytsje publyk lûke, mar wol in wichtige bydrage leverje oan in libben (artistyk) klimaat.

**Mei de maatregels út dit haadstik drage we by oan de folgjende global goals:**

* 3: goede sûnens en wolwêzen
* 4: ynklusyf, lykweardich en goed ûnderwiis foar elkenien
* 5: gelikense rjochten foar manlju en froulju en empowerment fan froulju en famkes
* 8: ynklusive, ekonomyske groei, wurkgelegenheid en fatsoenlik wurk foar elkenien
* 9: ynfrastruktuer foar duorsume yndustry
* 10: it ferminderjen fan ûngelikensens binnen en tusken lannen
* 12: duorsume konsumpsje en produksje

# 6. In sirkulêre en konkurrearjende ekonomy

***In duorsume, sirkulêre en konkurrearjende ekonomy dy't in bydrage leveret oan wolfeart en wolwêzen fan ús ynwenners. Dêr sette we op yn. Mei foldwaande wurk en ynkommen foar elkenien. In ekonomy dy't ek op langere termyn hâldber is en liedt ta nije wurkgelegenheid en ekonomyske kânsen. Mei in sterke basis yn kennis en ynnovaasje. Bygelyks op it mêd fan wettertechnology, agrifood, kreative yndustry en media. Mar ek mei omtinken foar fakmanskip en praktysk ûnderwiis. De histoaryske binnenstêd en ús foaroprinnend kultureel klimaat lûke jierliks in soad besikers en wettersporttoeristen. Ek dat kultuer- en wettersporttoerisme is in wichtige pylder ûnder ús ekonomy. Fierdere ferstedsking en fertichting yn de stêd liede ta in yntinsiver gebrûk fan it hjoeddeistige ferkearsnetwurk. Om de groei fan it tal ferkearsbewegingen op te heinen, kieze we foar duorsume mobiliteit. Mei mear klam op rinne, fytse en it iepenbier ferfier. Sa drage we by oan in sûne, bioferskate en leefbere stêd, dy't ek duorsum en klimaatbestindich is.***

**Sirkulêre ekonomy**

Nederlân hat de ambysje om yn 2050 in mienskip sûnder ôffal te wêzen en op wei dêrhinne yn 2030 de helte minder materialen te brûken. Mei ús partners redusearje we it gebrûk fan materialen en kringe we it ôffal werom. Wy rinne yn Fryslân foarop yn de transysje nei in sirkulêre ekonomy en dêr sette we ek de kommende jierren maksimaal op yn. Wy sette Ljouwert op de kaart as ít fêstigingsplak foar sirkulêre bedriuwen. Ek as gemeentlike organisaasje meitsje we de omslach nei sirkulêr. Sa keapje we safolle mooglik sirkulêr yn. Wy stypje bedriuwen by de omslach nei sirkulêr ynkeapjen en produsearjen. Dat jildt ek foar projekten fan kennisynstellingen dy't bydrage oan de transysje nei in sirkulêre ekonomy. Mei it nije ôffalbelied soargje we foar it faker wer opnij brûken fan grûnstoffen. Mei dy grûnstoffen meitsje we nije produkten mei nije wurkgelegenheid. Op 1 jannewaris 2023 sette we de folgjende stap mei de ynfiering fan it nije ôffalbelied en sille we wurkje mei fariabele tariven. By de ynfiering sjogge we fansels hokker lessen we leare kinne út oare gemeenten. Wy ynformearje de ried dêroer.

**Ynnovaasje troch gearwurking**

Yn 'e mande mei ûndernimmers, partners en kennisynstellingen wurkje we oan in oantreklik fêstigingsklimaat. Wy jouwe dêrby in poadium oan de sektoaren wetter, grûn, iten en toerisme. Wy stimulearje dat bedriuwen, opliedingen, kennisynstellingen en oerheden mei-inoar oplûke by ynnovaasjes foar grutte maatskiplike opjeften. Tink oan skjin drinkwetter, duorsume itensproduksje en betelbere enerzjyfoarsjenning. Dat dogge we yn in netwurk fan kampussen dêr't we kennis en ynnovaasje byinoar bringe. Ljouwert telt der yntusken seis: de Wetterkampus, NHL/Stenden Kenniskampus, Dairy Kampus, Enerzjykampus, de Media Innovatie Kampus (MICA) en University Kampus Fryslân.

**Wetsus**

De Wetterkampus, mei ûndersyksynstitút Wetsus, makket Ljouwert in wrâldspiler op it mêd fan wetter en wettertechnology. Dêrmei is Ljouwert oantreklik foar bedriuwen en akademisy op dat ekspertgebiet. Boppedat is Wetsus in wichtige oanjager fan duorsume ûntjouwing en wurkgelegenheid. Ek yn dizze bestjoersperioade geane we troch mei it finansjeel stypjen fan Wetsus en sjogge we yn gearspraak mei it Ryk hoe't we dy finansiering foar de takomst goed organisearje kinne.

**Sûne arbeidsmerk**

Wy sette yn op goed wurk. De krappe arbeidsmerk biedt kânsen om safolle mooglik minsken oan it wurk te helpen. Wy geane duorsume relaasjes mei bedriuwen oan en stimulearje harren om fakatueres iepen te stellen. Ek wolle we de studinten dy't yn Ljouwert oplaat binne, graach foar de stêd behâlde. In goed fêstigingsklimaat is dêr in wichtich betingst foar. Yn 'e mande mei eksterne partners sille we de kommende fjouwer jier it programma Ûnderwiis Ekonomy & Arbeidsmerk útfiere. Wy fine it ek wichtich om minsken mei in ôfstân ta de arbeidsmerk in folweardich plak te jaan. Net allinnich yn wurk dat al beskikber is, mar ek yn wurk dat we foar dy groep kreëarje. Ien fan de ynstruminten dêrfoar is de earder yn dit akkoart neamde basisbaan. Ús rol is dy fan bemiddeler. Wy stimulearje ynnovaasjes dy't mismatch tusken fraach en oanbod op de arbeidsmerk lytser meitsje. Wy jouwe dêrby wurkflierbegelieding yn de foarm fan in subsydzje foar lytsere ûndernimmers, sadat sy minsken mei in ôfstân ta de arbeidsmerk ek in fak leare kinne. Of we begeliede dy groep nei praktysk ûnderwiis dêr't se in oplieding krije foar banen dy't der binne, foaral yn de soarch en it midden- en lytsbedriuw.

*Útfieringsprogramma Binnenstêd*

**Wurkje oan in oantreklike en tagonklike binnenstêd**

Ús binnenstêd is in plak dêr't minsken út stêd, doarpen en regio mei plezier wenje, wurkje, ûndernimme, winkelje en rekreëarje. Wy sette yn op in oantreklike en fitale binnenstêd. Mei goede foarsjenningen en in miks fan funksjes. Wy behâlde de histoarysk-romtlike kwaliteit om't dat wichtich is foar in oantreklike binnenstêd. Boppedat ûntwikkelje we de binnenstêd fierder as in oangenaam gebiet om te ferbliuwen mei romte foar kultuer, eveneminten en festivals. In plak foar moetingen, sawol saaklik as privee, dêr't nije ideeën ûntstean. Wy meitsje de stêd griener troch mear beammen te plantsjen. Ek geane we oan de slach mei it klimaat adaptyf te meitsjen fan de binnenstêd. Binnenstêden soargje foar wurkgelegenheid en binne wichtich foar it fêstigingsklimaat. Dêrom stimulearje we ûndernimmerskip. Wy hawwe dêrby each foar in goede ferdieling fan funksjes tusken retail en hoareka. De kommende perioade sille we dy plannen fierder útwurkje yn in útfieringsprogramma.

In oantreklike binnenstêd is in auto-earme binnenstêd. In part fan de binnenstêd is al auto-earm. Dat wolle we útwreidzje. Dêrby meitsje we gebrûk fan de ûnderfiningen dy't we opdien hawwe op de Eewal. It auto-earm meitsjen kombinearje we fuortdaliks mei it griener meitsjen fan de binnenstêd. Dêrby hâlde we each foar oanhâldende tagonklikheid foar alle doelgroepen.

**Sûne, duorsume en feilige mobiliteit**

De feroaring en groei fan mobiliteit fange we op troch te ynvestearjen yn rinnen, fytsen en iepenbier ferfier. It tal ferpleatsingen oant 7,5 km nimt ta. Mei de komst fan e-bikes en speed pedelecs ferskoot de grins rjochting 25 kilometer. Mei it programma Fyts op 1 wolle we it fytsnetwurk dêrom fierder ûntwikkelje en ferbetterje. Dêrby giet it om trochrinnende fytsrûtes tusken doarpen en de stêd, mar ek om nije fytsferbiningen yn it bûtengebiet, lykas de Greate Kritewei.

Ek wolle we ynvestearje yn duorsume foarmen fan stedsdistribúsje en -mobiliteit. Om in part fan it (besykjend) autoferkear oan de rânen fan de stêd op te heinen, ynvestearje we yn in mobiliteitshub om Werpsterhoeke hinne en transfearia op taktyske lokaasjes. Om de ferkearsfeilichheid te fergrutsjen, wolle we it tal 30-kilometer sônes wêr't dat nedich en mooglik is útwreidzje. Fierder losse we besteande ferkearsknyppunten op en soargje we foar bliuwend goede ferbiningen tusken doarpen en de stêd.

**Spoarferbiningen**

Foar de ekonomy yn Noard-Nederlân en de oantreklikheid fan Ljouwert binne flugge en frekwinte treinferbiningen mei oare ekonomyske kearngebieten in must. Boppedat past it goed yn de transysje nei duorsume mobiliteit. It is fan grut belang dat Ljouwert in flugge, streekrjochte (oerstapfrije) spoarferbining mei de Rânestêd hat. Fierder hat it hjoeddeistige ferkearsstelsel yn Ljouwert in tal knyppunten, wêrûnder it romtebeslach en de barriêrewurking fan it spoar yn de stêd. Sa foarmet de spoarwei-oergong yn de Skrâns in fytsknyppunt. De spoarbrêge oer it Van Harinxmakanaal is in wichtich knyppunt om't it ferheegjen fan de treinfrekwinsje botst mei it ferfier oer wetter. Wy wolle dy knyppunten oplosse. Dat kin bygelyks troch it spoar ferdjippe oan te lizzen. Dat makket boppedat ekstra romte frij om dat binnenstedske gebiet om te foarmjen nei in oantreklik wen- en ferbliuwsgebiet. Fysike oanpassing fan it spoar is de kommende bestjoersperioade net oan de oarder. Wy sille wol mei in ekstra lobby besykje ditsoarte oanpassingen op termyn mooglik te meitsjen. Dat jildt ek foar de oanlis fan de Lelyline mei in einstasjon yn Ljouwert.

**Wetternetwurk**

Hieltyd mear toeristen, deirekreanten en ûndernimmers meitsje gebrûk fan it gemeentlik wetter. Tink oan it wetter by Grou, de Prinsetún en oar moai farwetter. De kommende perioade sille we dêrom kritysk sjen oft der nije farferbiningen en foarsjenningen nedich binne. Ek sjogge we hoe't we stêd en doarpen oer it wetter better mei-inoar ferbine kinne. Yn in beliedsfisy Wetter jouwe we dúdlikheid oer it gebrûk fan wetter, ferbiningen dy’t winsklik binne, lykas de Kletsefeart en de eastlike farrûte en it bypassende foarsjenningsnivo.

**Mei de maatregels út dit haadstik drage we by oan de folgjende global goals:**

* 8: ynklusive, ekonomyske groei, wurkgelegenheid en fatsoenlik wurk foar elkenien
* 9: ynfrastruktuer foar duorsume yndustry
* 10: it ferminderjen fan ûngelikensens binnen en tusken lannen
* 12: duorsume konsumpsje en produksje

# 7. Gearwurking en organisaasje

***Yn 'e mande mei de Fryske Mienskip, ynwenners, ûndernimmers, organisaasjes en oare oerheden jouwe we ús takomst foarm. Elk út syn eigen ferantwurdlikheid wei. Wy wolle in betroubere en iepen oerheid wêze. Benaderber en tagonklik. Wy kieze foar minsklik kontakt en prate mei-inoar. Wy steane foar kearnwearden as soarchfâldich en feilichheid, ynklúzje en duorsumens. Wy organisearje dêrfoar wat nedich is, sadat de mienskip yn balâns bliuwt. Wy wurkje konstruktyf gear mei ynwenners, organisaasjes, oare oerheden, riedsleden en amtners. Wy binne effisjint en effektyf, wage de kosten en baten goed ôf en hâlde de lêsten leech.***

**Grip op gearwurking**

Wy geane troch mei ús yn te setten foar in stevige posysje fan Noard-Nederlân op nasjonaal en Europeesk nivo. As haadstêd fan Fryslân en as sintrumgemeente fiele wy ús ferantwurdlik om regiopartners mei-inoar te ferbinen. It Ryk sprekt ús op ferskate mêden yn dy rol oan en wy ûntfange ryksjild om yn ús regio te besteegjen. Wy wurkje ynhâldlik nau gear mei de provinsje Fryslân, Wetterskip Fryslân en Fryske gemeenten. Ek op it mêd fan de bedriuwsfiering oerwege we fierdere gearwurking.

Mei de nije Europa Aginda rjochtsje we ús de kommende perioade op de grutte opjeften lykas de enerzjytransysje, klimaatadaptaasje, sirkulêre ekonomy en kultuertoerisme. Hieltyd faker wurkje we dêrby gear mei oare bestjoeren en mei maatskiplike organisaasjes. Wy dogge aktyf mei yn relevante netwurken en partnerskippen.

Wy steane posityf foar nije gearwurkingsferbannen oer. Wol wolle we foarôf bepale wat de mearwearde fan sa'n gearwurkingsferbân is en hoe't demokratyske kontrôle plakhat. De stjoering, behearsking en ferantwurding fan gearwurkingsferbannen kin better. Wy sille de ramtnota ‘Verbonden Partijen’ dêrop oanpasse.

**Striidbere partisipaasjedemokrasy**

Krekt yn dizze tiid koesterje we ús demokratyske rjochtssteat. Bewennerskollektiven en sosjale ûndernimmers pakke aloan faker publike fraachstikken op. Minsken wolle mear romte en mear selsrezjy. Tagelyk freegje se om mear beskerming fan harren besteanswissichheid, feilichheid en privacy. De gong dêr't netwurken har mei foarmje en de wize sa't minsken har uterje en minge yn it maatskiplik debat, stelle ús foar flinke útdagingen.

Wy wolle ús lokale demokrasy fernije en oanfolje mei romte foar maatskiplik inisjatyf troch ynwenners, ûndernimmers en maatskiplike partijen de kâns te jaan om mei te dwaan. It ûnderwerp, de situaasje en de oanbelangjenden meitsje yn wichtige mate út hoe't de gearwurking derút sjocht. Soms is de gemeente aktyf en ferantwurdlik, soms folgjend. Wy tinke safolle mooglik mei mei inisjativen en biede romte oan ferskaat. Wy sille eksperimintearje mei oare foarmen fan konsultaasje en meitsje gebrûk fan digitale partisipaasjeplatfoarms om mear ynwenners by plannen te beheljen. De Omjouwingswet freget soks ek fan ús. Wy geane iepen en earlik mei minsken yn petear, sadat minsken har heard fiele. Dat dogge we op 'e tiid, sadat minsken noch ynfloed útoefenje kinne op beslútfoarming. Yn in ier stadium fan de gearwurking is helder wat we faninoar ferwachtsje meie en is dúdlik hokker publike wearden oan de oarder binne. De striidbere partisipaasjedemokrasy is net frijbliuwend en freget om tiid, ynspanning, fertrouwen, romte en dúdlike ramten. Dêrom stelle we de kommende perioade in demokratyske fernijingsaginda op.

**Passende en persoanlike tsjinstferliening**

Ús tsjinstferliening moat oanslute by de winsken fan ynwenners, besikers en bedriuwen. Minsken wolle fan de gemeente in fluch en dúdlik antwurd op harren fragen. It makket net út oft se belje, chatte of online saken mei ús dwaan wolle. Se binne har eigen regisseur yn it sykjen nei ynformaasje of stipe en beheare yn de takomst har eigen gegevens. Wy sille ús tsjinstferliening ferbetterje en digitalisearje. Wy tinke mei mear digitale tsjinstferliening en in bettere (telefoanyske) berikberheid in earste oanset jaan te kinnen ta mear romte foar persoanlik kontakt en maatwurk.

De gemeente is de oerheid dy't it tichtst by de minsken stiet. Dêrom is it fan belang dat ús tsjinstferliening passend en persoanlik is. Elk moat dermei út de fuotten kinne. Wy wolle dat de kontaktmooglikheden foar ynwenners oanslute by harren feardichheden. Mei de ynset fan ûnderfiningssaakkundigen meitsje we de tagong foar kwetsberen leechdrompeliger. Minsken mei (komplekse) fragen meie net fêstrinne yn ús systemen en dêrtroch yn de problemen komme. Mei ekstra jild fan it Ryk (POK-middels) fersterkje we de tsjinstferliening oan dy groep.

Dêrneist ynvestearje we de kommende perioade yn ienfâldige (digitale) oanfraachprosessen, bettere (telefoanyske) berikberheid, ynformaasje yn begryplike taal en nije techniken (ûnder oaren fideobelje). Sa ferbetterje we de kommunikaasje mei ús ynwenners.

**Wearden foar de digitale takomst**

Der is in yngripende digitale transysje geande op hast alle mêden yn de mienskip. Dy liedt net fansels nei maatskiplike foarútgong en brede wolfeart. Wy moatte mei de mienskip ús digitale takomst aktyf foarmjaan. Wy wolle de digitale ûntwikkelingen sels yn 'e hân hawwe, witte wat der bart mei ús data en tefoaren komme dat digitalisearring minsken bûten slút. Wy wolle iepen en transparant wêze oer de ôfwagingen dy't we meitsje en grinzen stelle oan wat we akseptabel fine.

Ús digitale aginda foar de kommende fjouwer jier moat yn 't foarste plak weardefol wêze foar ús ynwenners. Wy sjogge kânsen om mei data en technology earder neamde duorsumheidstema's, ynklúzje en sirkulêre ekonomy helpe te realisearjen. Binnen de planfoarming fan grutte projekten wage we de mooglike bydragen fan data en technology standert ôf (kânse-analyze). Echte kânsen meitsje we betelber troch 5% fan it projektbudzjet dêrfoar te reservearjen. De ynset fan data en digitale systemen wurket fóár minsken en net tsjin minsken. Wy sjogge kritysk nei de ynset fan algoritmen. Mei ferantwurde databelied, in eigen wearderamt en in etyske kommisje sille we de ympakt fan technology op minsken en mienskip konsekwint ûndersykje.

Tagelyk wurkje we oan it op oarder bringen fan de fûneminten fan ús ynformaasjehúshâlding. It kin ienfâldiger, fleksibeler en soarchfâldiger. Dêr is Ljouwert in tûke folger yn. Mei oare gemeenten en mei stipe fan de ‘Vereniging van Nederlandse Gemeenten’ (VNG) realisearje en diele we ûnderling tûke oplossingen op it mêd fan ynformaasje- en kommunikaasjetechnology. Dêrfoar brûke we ko-finansiering. Ek ynformaasjebefeiliging is dêrby in wichtich spearpunt. Foar wentebou, gebietsûntwikkeling, grutte ferfangingsynvestearringen en it stypjen fan bewennersinisjativen binne korrekte gegevens nedich. Dy saneamde geo-ynformaasje oer adressen en gebouwen wurdt yn in systeem opslein. Ek foar it heffen fan lokale belestingen. Wy bringe en hâlde de gegevenshâlding op oarder. Wy stelle budzjet beskikber foar ekstra minsken.

**In duorsume gemeentlike organisaasje**

Wy binne ambisjeus op it mêd fan duorsumens en wolle it goede foarbyld jaan. Wy geane foar in duorsume gemeentlike organisaasje dy't sirkulêr ynkeapet, materiaalgebrûk en CO2-útstjit redusearret en gebrûk makket fan duorsume enerzjy. Wy meitsje in start mei in learprogramma foar de meiwurkers fan de gemeente op it mêd fan klimaat, klimaatoanpassing, enerzjy, sirkulêre ekonomy en bioferskaat. De meiwurkers kinne dy kennis tapasse yn harren deistich wurk. Ek sille we 20 eigen gebouwen dy't foar maatskiplike doelen brûkt wurde, duorsumer meitsje. De ambysje is om yn 2025 fan dy gebouwen ‘Bijna Energie Neutrale Gebouwen’ (BENG) makke te hawwen. Sa transformearje we nei in duorsume gemeentlike organisaasje.

**Oantreklik wurkjouwerskip**

De gemeente fiert wichtige taken út foar de mienskip en is dêrmei in ynteressante wurkjouwer. Troch allerhanne demografyske ûntwikkelingen, yn it bysûnder de fergrizing, merkbite we dat der op dit stuit mear minsken útstreame. Mei harren ferdwynt in soad kennis, kunde en feardichheden. De hjoeddeistige krapte op de arbeidsmerk makket it lestich om nije, jonge meiwurkers oan te lûken. It kostet hieltyd mear muoite om allerhanne funksjes binnen de gemeente yn te foljen. Mei in oantreklik pakket oan arbeidsbetingsten ferwachtsje we sittende meiwurkers behâlde te kinnen. Ek binne we sa konkurrearjend mei oare wurkjouwers yn it winnen fan nije meiwurkers. Foar sa'n soarte pakket meitsje we ekstra jild frij. Om de bedriuwsfiering net yn gefaar te bringen, is eksterne ynhier dan it lêste alternatyf. Yndustry en ferskaat fine we fan grut belang, dus ek yn ús peronielsbelied.

**Gearstalling kolleezje**

Lykas alle stêden yn Nederlân stiet ek Ljouwert foar grutte útdagingen dy't sawol kânsryk as risikofol binne. Mei troch de desintralisaasjes yn it sosjaal domein is de rol fan wethâlder feroare. Programma’s as ‘Volhoudbaar’, Ljouwert East, Spoarsône, Ekonomy – ûnderwiis – arbeidsmerk en Binnenstêd freegje om koördinearjend wethâlderskip. Dêrneist bringe de ynfiering fan de Omjouwingswet en de foarmjouwing fan in striidbere partisipaasjedemokrasy in soad wurk mei har mei. It giet om komplekse opjeften en grutte ferantwurdlikheden. Faak wurkje we gear mei de regio yn de rol fan sintrumgemeente. Boppedat is Ljouwert in grutte gemeente. Neist de stêd binne der 35 doarpen. Dat bringt in soad wurk mei dat in wethâlder op in ferantwurde wize dwaan kinne moat. Mei foldwaande romte om wurk en privee yn balâns te hâlden. Dêrneist is fansels ek de politike represintaasje beskiedend foar de gearstalling fan it kolleezje. Al dy faktoaren byinoar meitsje dat it kolleezje de kommende kolleezjeperioade seis wethâlders telt.

**Bestjoerskultuer**

Wy wolle de kommende perioade it mei-inoar oparbeidzjen fan ried en kolleezje ferbetterje. Troch de ried mear oan de foarkant fan beliedsprosessen te beheljen, kinne de riedsleden harren kaderstellende rol better ynfolje. Ek wurde ûnderlinge ferwachtingen tusken ried en kolleezje better opinoar ôfstimd. Ús koalysje-akkoart is in akkoart op haadlinen. De útwurking derfan dogge we graach yn gearspraak mei de ried.

**De finansjele basis op oarder**

Wy wolle in finansjeel sterke gemeente wêze. Sa bliuwe we by steat om te ynvestearjen yn ús takomst. Wy gean soarchfâldich om mei mienskipsjild en hâlde de wenlêsten leech. Mei minimale middels wolle we maksimaal resultaat berikke. It finansjele belied foar de kommende bestjoersperioade is rjochte op in struktureel slutende mearjierreroaiïng, foldwaande wjerstânsfermogen om alle ynventarisearre risiko's op te heinen en in hâldbere skuldposysje.

By de start fan dizze bestjoersperioade komme we mei in aktualisearre ramtnota Risikomanagement. Dêr stiet ek in foarstel yn om de minimumgrins fan de algemiene reserve te ferheegjen fan € 10 nei € 15 miljoen. Mear dêroer yn de finansjele bylage.

Gemeenten binne foar in grut part ôfhinklik fan ynkomsten út it Gemeentefûns. It regear komt foar de perioade nei 2025 mei in nije finansieringssystematyk. Doel is in stabilere finansiering fan mei-oerheden en it fergrutsjen fan harren autonomy. Gemeenten krije mooglik in grutter eigen belestinggebiet. Ek alternativen foar de ûnreplik saakbelesting (OZB) lizze op 'e tafel. Sadree't dêr mear dúdlik oer is, sjogge we nei mooglike gefolgen foar ús finansjele belied. Foarearst jildt by de finansiering foar it grutste part de hjoeddeistige accres-systematyk. Dêrby geane útkearingen oan gemeenten lykop mei de ryksútjeften ('mei-inoar de trep op, mei-inoar de trep ôf').

**Trochgean mei ynvestearje yn de takomst**

Wy stribje nei mear finansjele kontinuïteit en stabiliteit. Beliedsambysjes dy't oer mear jierren rinne, kinne we sa goed útfiere. Dêrom wolle wy, yn neifolging fan it ‘Strategisch, Investerings- en Ontwikkelingsfonds’ (SIOF) út it ferline, in fergelykbere foarm fan finansiering ynfiere. Ús foarnimmen is om € 40 miljoen yn trije fûnsen te stopjen: (1) klimaat, enerzjy en bioferskaat (€ 10 miljoen), (2) maatskiplike fernijing, previnsje, sport en kultuer (€ 15 miljoen) en (3) strategyske ûntwikkeling en ynnovaasje, ynklusyf stedske fernijing en mobiliteit (€ 15 miljoen).

It jild út dy fûnsen kinne we ynsette foar de grutte transysjes, ekonomyske struktuerfersterking of ynvestearringen foar de takomst. Tink oan it duorsumer meitsjen, folkshúsfesting, Ljouwer East, de Spoarsône, binnenstêd, Arcadia 2025 of digitalisearring. Ek kinne wy sa oare jildstreamen út fûnsen fan it Ryk en Europa brûke, dy't freegje om gemeentlike ko-finansiering. Yn 'e mande mei de ried wolle we heldere kaders fêststelle foar in transparante en op resultaat rjochte ynset fan de fûnsen. Dy kaders lizze we fêst yn de jierlikse planning & control-cyclus. Wy sille dêr útstellen foar dwaan.

**Mei de maatregels út dit haadstik drage we by oan de folgjende global goals:**

* 10: it ferminderjen fan ûngelikensens binnen en tusken lannen
* 17: it fersterkjen fan mondiaal partnerskip en koherint belied foar duorsume ûntwikkeling

# Finansjele bylage

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  | ***Totaal útsettingen*** |  |  |  | ***Wêrfan struktureel*** |
|  |  |  |  |  |  |  |  |
| **In griene, sûne en klimaatbestindige leefomjouwing** |  | **2023** | **2024** | **2025** | **2026** |  |  |
|  | It werom bringen fan bioferskaat  |  |  250  |  250  |  250  |  250  |  |  250  |
|  | Enerzjy en klimaat |  |  500  |  500  |  500  |  500  |  |  500  |
|  | Enerzjycoaches |  |  300  |  300  |  300  |  300  |  |  -  |
|  | Griener meitsje troch beammen |  |  750  |  750  |  750  |  750  |  |  750  |
|  |  |  |   |   |   |   |  |   |
|  |  |  |  ***1.800***  |  ***1.800***  |  ***1.800***  |  ***1.800***  |  |  ***1.500***  |
|  |  |  |  |  |  |  |  |  |
| **In sterke mienskip mei kânsen foar elkenien** |  |  |  |  |  |  |  |
|  | Ljouwerter fariant basisbanen |  |  500  |  500  |  500  |  500  |  |  500  |
|  | Byfertsjinje yn bystân |  |  700  |  700  |  700  |  700  |  |  -  |
|  | Ferienfâldiging skulde-oanpak |  |  228  |  35  |  35  |  35  |  |  35  |
|  | Ferfolch earmoedebelied |  |  450  |  450  |  450  |  450  |  |  -  |
|  | Kânsrike start foar ynboargerers |  |  -  |  350  |  350  |  -  |  |  -  |
|  | Knyppunten sportakkommodaasjes  |  |  -  |  -  |  125  |  250  |  |  250  |
|  | Sportbelied |  |  100  |  150  |  -  |  -  |  |  -  |
|  | bv Sport |  |  700  |  450  |  450  |  450  |  |  450  |
|  | Kânsrike start foar bern |  |  100  |  100  |  100  |  100  |  |  100  |
|  | Yntegrale Bern Sintra, ûntwikkelingen stipestruktuer  |  |  -  |  200  |  200  |  200  |  |  200  |
|  | Sosjale basis  |  |  300  |  300  |  300  |  300  |  |  300  |
|  | Maatskiplik fêstgoed - OZB |  |  240  |  240  |  240  |  240  |  |  -  |
|  | ISI budzjet  |  |  50  |  50  |  50  |  50  |  |  50  |
|  |  |  |   |   |   |   |  |   |
|  |  |  |  ***3.368***  |  ***3.525***  |  ***3.500***  |  ***3.275***  |  ***-***  |  ***1.885***  |
|  |  |  |  |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  | ***Totaal útsettingen*** |  |  |  | ***Wêrfan struktureel*** |
|  |  |  |  |  |  |  |  |
| **Betelber wenje yn in sûne en feilige leefomjouwing** |  | **2023** | **2024** | **2025** | **2026** |  |  |
|  | In passende wenning foar elkenien |  |  150  |  150  |  150  |  150  |  |  150  |
|  | Bouwe foar de takomst |  |  300  |  300  |  300  |  300  |  |  -  |
|  | Kapitaalsaken op oarder |  |  3.100  |  3.100  |  3.100  |  3.100  |  |  3.100  |
|  | Bestriding ynvasive soarten |  |  -  |  248  |  248  |  248  |  |  -  |
|  | Weromkringen swerfôffal |  |  -  |  140  |  140  |  140  |  |  -  |
|  | Meanbelied en ûnkrûdbestriding |  |  100  |  100  |  100  |  100  |  |  100  |
|  | Útwreiding kapasiteit Feilichheidsdomyn |  |  250  |  250  |  250  |  250  |  |  250  |
|  | Útwreiding kapasiteit Hanthavening |  |  422  |  422  |  422  |  422  |  |  -  |
|  |  |  |  |  |  |  |  |  |
|  |  |  |   |   |   |   |  |   |
|  |  |  |  ***4.322***  |  ***4.710***  |  ***4.710***  |  ***4.710***  |  |  ***3.600***  |
|  |  |  |  |  |  |  |  |  |
|  |  |  |  |  |  |  |  |  |
| **Foaroprinnend yn kultuer en eveneminten** |  |  |  |  |  |  |  |
|  | Kultuer |  |  1.038  |  1.038  |  1.038  |  1.038  |  |  1.038  |
|  | Festivals en eveneminten |  |  100  |  100  |  100  |  100  |  |  100  |
|  | We the North |  |  100  |  100  |  100  |  100  |  |  -  |
|  |  |  |  |  |  |  |  |  |
|  |  |  |  ***1.238***  |  ***1.238***  |  ***1.238***  |  ***1.238***  |  |  ***1.138***  |
|  |  |  |  |  |  |  |  |  |
| **In sirkulêre en konkurrearjende ekonomy** |  |  |  |  |  |  |  |
|  | Tsjinstferliening en ynnovaasje  |  |  300  |  300  |  300  |  300  |  |  300  |
|  | Wetsus |  |  -  |  500  |  500  |  500  |  |  -  |
|  | Útfieringsprogramma binnenstêd |  |  200  |  200  |  200  |  150  |  |  -  |
|  | Auto-earme binnenstêd |  |  -  |  50  |  50  |  50  |  |  50  |
|  | Fyts op 1 / fytsynfrastruktuer |  |  -  |  300  |  300  |  300  |  |  300  |
|  |  |  |   |   |   |   |  |   |
|  |  |  |  ***500***  |  ***1.350***  |  ***1.350***  |  ***1.300***  |  |  ***650***  |
|  |  |  |  |  |  |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  | ***Totaal útsettingen*** |  |  |  | ***Wêrfan struktureel*** |
|  |  |  |  |  |  |  |  |
| **Gearwurking en organisaasje** |  | **2023** | **2024** | **2025** | **2026** |  |  |
|  | Grip op gearwurking |  |  507  |  507  |  507  |  507  |  |  -  |
|  | Striidbere partisipaasjedemokrasy |  |  50  |  50  |  50  |  50  |  |  50  |
|  | Passende en persoanlike tsjinstferliening |  |  100  |  100  |  100  |  100  |  |  100  |
|  | Wearde(n)folle digitale takomst |  |  100  |  100  |  100  |  100  |  |  100  |
|  | Op peil hâlde GEO ynformaasje  |  |  304  |  304  |  304  |  304  |  |  304  |
|  | Maatskiplike fêstgoed - duorsum meitsje |  |  30  |  60  |  90  |  90  |  |  90  |
|  | Oantreklik wurkjouwerskip |  |  300  |  300  |  300  |  -  |  |  -  |
|  | Gearstalling kolleezje |  |  250  |  250  |  250  |  250  |  |  -  |
|  |  |  |   |   |   |   |  |   |
|  |  |  |  ***1.641***  |  ***1.671***  |  ***1.701***  |  ***1.401***  |  |  ***644***  |
|  |  |  |  |  |  |  |  |  |
|  | ***Totaal útsettingen*** |  |  ***12.869***  |  ***14.294***  |  ***14.299***  |  ***13.724***  |  |  ***9.417***  |

**Taljochting op de tabel:**

Struktureel

De maatregels út it koalysje-akkoart kostje € 9,417 miljoen. De finansjele romte dêrfoar basearje we op inkele ynskattingen en maatregels. Dêrmei rinne we wol foarút op it ‘Meicirculaire Gemeentefonds 2022’.

De *ynskattingen* binne basearre op de finansjele effekten fan it regearakkoart fan kabinet Rutte IV. Mear yn it bysûnder giet it om de Startnota fan it kabinet. Dêryn binne de begruttingsôfspraken foar de kommende kabinetsperioade fêstlein. Dizze foarsichtige ynskattingen meitsje we:

* *Groei Gemeentefûns € 4,753 miljoen* - It kabinet giet út fan in strukturele groei fan it Gemeentefûns. It oandiel dêryn foar de gemeente Ljouwert is op de wenstige wize ynskat.
* *Opnij ikerje fan ferdielmodel Gemeentefûns € 2,814 miljoen* - It kabinet fiert it nije, opnij ikere model foar de ferdieling fan it Gemeentefûns mei yngong fan 1 jannewaris 2023 stapsgewiis yn. Út eardere ynformaasje oer de effekten fan it opnij ferdielen docht bliken dat dy nei ferwachting posityf binne foar de gemeente Ljouwert. By de rûzing fan dat positive effekt fan it opnij ferdielen is rekken holden mei de maksimearring troch it Ryk.

De *maatregels* om de strukturele finansjele romte te fergrutsjen binne:

* *It ferfallen fan de jierliske stoarting Algemiene Reserve € 1,7 miljoen* - Alle jierren stoarte we € 1,7 miljoen yn de Algemiene Reserve. Wy hawwe útsteld om de minimumstân fan de Algemiene Reserve te ferheegjen nei € 15 miljoen. Om't de stân nei ferwachting dêr flink boppe leit (sjoch hjirnei), is it ferantwurde om dy jierlikse stoarting benefter te litten.
* *Ferwachte resultaat ynvestearring bedriuwsfiering € 0,5 miljoen* - Troch in ynvestearring fan € 5 miljoen yn de bedriuwsfiering ferwachtsje we in € 0,5 miljoen oan kosten te besparjen.

Yn totaal komme we sa op € 9,767 miljoen. Dêrfan sille we de kommende jierren € 9,417 miljoen besteegje. Fan it ferskil, € 350.000, is € 197.000 nedich foar de negative begjinstân. Dêrmei bliuwt yn 2026 in struktureel saldo oer fan € 153.000. Yn dat saldo binne trouwens inkele budzjetferhegingen ferwurke út de earder dit jier útfierde ynventarisaasje fan de ûnûntkombere ta- en ôffallers. Dêrûnder in budzjetferheging fan € 1 miljoen foar it minimabelied.

Ynsidinteel

De lêsten fan de ynsidintele maatregels oer de hiele kolleezjeperioade fan fjouwer jier binne € 62 miljoen. Dat bedrach is ynklusyf de foarming fan de trije fûnsen dêr't we yn totaal € 40 miljoen yn stoarte. Foar dy lêsten dogge we in berop op de Algemiene Reserve. De stân fan de Algemiene Reserve is krekt as by de strukturele finansjele posysje, geunstich beynfloede troch it regearakkoart fan it nije kabinet. Dêrneist is der noch in tal geunstige ûntwikkelingen:

* + it rekkenesultaat dat oer 2021 realisearre is;
	+ de frijfal fan de stelpost Koroana en
	+ de romte as gefolch fan it struktureel dekken fan lêsten dy't earder ta lêst fan de Algemiene Reserve brocht binne.

Fierder jildt dat we in part fan de ynsidintele lêsten oer meardere jierren ferdiele. De stân fan de Algemiene Reserve is nei ferwachting oan de ein fan 2023, nei ferwurking fan ûnder oaren de hjirfoar neamde wizigingen, € 37,4 miljoen. It giet om in foarriedige stân. Dat is rom boppe de beëage minimumstân fan € 15 miljoen. Dat is ek yn de jierren dêrnei it gefal. Yn de begrutting 2023-2026 jouwe we in mear detaillearre oersjoch fan de ûntwikkeling fan de strukturele en ynsidintele finansjele posysje.

# Portefúljeferdieling kolleeezje 2022-2026

|  |  |
| --- | --- |
| **PvdA Hein de Haan** **(1e loko-boargemaster)** \* Wenjen en bouwen\* Romte en leefomjouwing\* Gebietsûntwikkeling\* Fergunningen, Tafersjoch en Hânhavening\* Grûnbedriuw\* Programma Spoarsône (koördinearjend)\* Aginda Binnenstêd (koördinearjend) | **PvdA Hein Kuiken**\* WMO en maatskiplike opfang\* Earmoede en skuldhelp\* Finânsjes\* Kultuer\* Eveneminten en marketing |
|  |  |
| **GroenLinks Evert Stellingwerf** \* Klimaat, enerzjy, duursumens\* Natuer, lanlik gebiet, wetter, lândbou\* Sirkulêre ekonomy\* Fêstgoed\* Ynfrastruktuer en mobiliteit\* Monuminten en erfgoed \* Bistewolwêzen\* Programma Volhoudbaar (koördinearjend) | **GroenLinks Nathalie Kramers**  **(2e loko-boargemaster)**\* Jongerein\* Ûnderwiis: primêr, fuortset, MBÛ\* Publike sûnenssoarch\* Flechtlingen en yntegraasje \* Ynklúzje en ferskaat\* Programma Ljouwert East (koördinearjend) |
|  |  |
| **Gemeentebelangen Gijs Jacobse**  **(3e loko-boargemaster)**\* Demokratyske fernijing\* Wiken en doarpen\* Behear iepenbiere romte\* Tsjinstferliening\* Digitale Aginda \* Bedriuwsfiering\* Sport\* Sosjale Basis (koördinearjend)  | **CDA Abel Reitsma**  **(4e loko-boargemaster)**\* Wurk, Partisipaasje en Ynkommen \* Ekonomy\* Rekreaasje en Toerisme \* Kennis en ynnovaasje\* Heger Ûnderwiis\* Programma Ekonomy, Ûnderwiis & Arbeidsmerk (koördinearjend) |
|  |  |
| **Boargemaster Sybrand van Haersma Buma**\* Iepenbiere oarder\* Brânwacht en Plysje\* Yntegraal feilichheidsbelied + Hânhavening\* Hoarekabelied\* Kommunikaasje\* Grutte Stêdebelied\* Europa en ynternasjonale saken\* Bestjoerlike organisaasje en Kabinetssaken |  |

1. Dy útgongspunten ha we ûntliend oan de Omjouwingsfisy en oan Brede Wolfeart. [↑](#footnote-ref-1)
2. Mear ynformaasje: https://vng.nl/sites/default/files/2020-04/handreiking-global-goals-in-het-gemeentelijk-beleid-2020.pdf [↑](#footnote-ref-2)
3. It Athletic Skills Model (ASM) is in oare wize fan tinken oer bewegen wêrby't in sûn libben mei minder blessueres, minder útfal en mear plezier foar elke beweger sintraal stiet. [↑](#footnote-ref-3)
4. Dêrby giet it om gebouwen of terreinen foar maatskiplike funksjes of aktiviteiten, bygelyks op it mêd fan ûnderwiis, sport, kultuer, wolwêzen, maatskiplike opfang en soarch. [↑](#footnote-ref-4)